Wêreldkoorspele eindig op effense vals noot | Maroela Media
'n Skermskoot van die Wêreldkoorspele se program. Foto: Verskaf.
'n Herrie het Sondag op sosiale media ontstaan nadat gebruikers aangevoer het 'n omstrede strydlied is Saterdagaand tydens die afsluitingseremonie van die tiende Wêreldkoorspele gesing.
Die departement van kuns en kultuur het 'n videogreep van die omstrede lied op Twitter geplaas met dié inskrywing: "Kyk hier na die massakoor van die Wêreldkoorspele se voortreflike uitvoering van 'Thina Sizwe'."
Sosialemediagebruikers het hulle na Twitter gewend en aangevoer die woorde van die lied handel oor "mkhonto wat die boere dood maak".
Oudpres. Jacob Zuma het die struggle-lied al dikwels by ANC-byeenkomste en by een van die oudpres. Nelson Mandela se roudienste gesing.
Lede van die EFF sing ook graag dié lied by debatte oor grondhervorming en -onteiening.
Vrylik vertaal sê die lied:
Thina sizwe esimnyama (Ons die swart nasie)
Sikhalelela izwe lethu (huil oor ons grond)
Elathathwa ngabamhlophe (wat van ons weggevat is deur die wit mense)
Mabayeke umhlaba wethu (laat hulle ons grond teruggee)
'n Lid van een van die kore wat aan die geleentheid deelgeneem het en op voorwaarde van anonimiteit met Maroela Media gepraat het, beweer nie een van die Europese en Amerikaanse gaste of koorlede het geweet wat hulle sing nie. Hy het aangevoer die afsluitingsgeleentheid het in 'n propaganda-veldtog ontaard omdat Nathi Mthethwa, die minister van kuns en kultuur, die geleentheid bygewoon het.
Flip Buys, voorsitter van die Solidariteit Beweging, het homself Sondag sterk teen die sing van 'n verdelende politieke strydlied uitgespreek.
"Selfs al aanvaar ek die versekering dat die betrokke lied nie gegaan het oor moord op wit boere nie, is dit steeds totaal onaanvaarbaar dat 'n strydlied oor wittes wat swart mense se grond afgevat het op 'n internasionale koorfees gesing word. En dit in 'n klimaat van oplaaiende spanning oor die grondvraagstuk in 'n tyd waar moorde op boere al meer woede veroorsaak, in 'n koorfees van kinders wat hierdie gevegte nie veroorsaak het nie. Dit is vernederend en mensonterend."
Buys het gesê die Solidariteit Beweging verwerp alle vorme van rassisme en het bygevoeg dat die meeste mense in Suid-Afrika steeds goeie menseverhoudinge het en wil hê die land moet slaag sodat daar saam aan 'n toekoms vir almal gebou kan word. "Kom ons hou dit so. Kom ons leef in 'n gees van wedersydse erkenning en respek. Ons land en al sy mense verdien beter as handelaars van haat."
Die Wêreldkoorspele is hierdie jaar vir die eerste keer in 'n Afrika-land aangebied. Dit word as die Olimpiese Spele van koorsang beskou en altesaam 16 000 sangers in sowat 300 kore uit 60 verskillende lande het aan die kompetisie van 4 tot 14 Julie in Pretoria deelgeneem.
Kore van Suid-Afrika het skoonskip gemaak in die kompetisie en 76 medaljes tydens die geleentheid opgeraap.
Die Wêreldkoorspele se amptelike Facebook-blad beskryf dié spele as 'n geleentheid wat gebou is op die ideale om mense aan mekaar te verbind en deur musiek vreedsaam te verenig.
Nie die plaaslike óf internasionale organiseerders van die koorfees was teen die plasing van hierdie artikel beskikbaar vir kommentaar nie.
WATCH: An exquisite rendition of "Thina Sizwe" by the #WorldChoirGames Mass Choir. pic.twitter.com/lwHCeleezH
— Arts & Culture (@ArtsCultureSA) July 14, 2018
As hulle dan nou so ernstig voel oor rekonsilliasie en mense gevoelens en uit respek vir n ander , laat hulle dan die toekenning terug gee……….I don't think so.
Was SA se koor so goed om so baie medaljes te kon wen of wad dit vooraf beplan deur 'n sekere minister om hom goed te laat lyk. Kan net my kop skud oor hierdie gemors.
Dan kan ons mos nou maar die stem voor die ganse wereld sing!
Dit word gesing terwyl nog oumense aangeval is, een egpaar moontlik met kookwater verniel. Kan die joernaliste bietjie die organiseerders uitvra en sover kry om iets te sê? Maar toemaar, in hierdie land neem almal graag die eer en die geld, en niemand neem verantwoordelikheid nie. Los maar. Maar die onreg bly nie ongestraf nie.